《和颖叔西园春宴》
宋代·沈辽

闲居喜游览，啸咏待春风。春风来无逆，潜将群卉通。

卧龙形胜地，矢■鉴湖中。府寺压山起，亭台俨穹崇。

幽翮弄新俦，夭葩散珍丛。弱柳不胜妍，修烟杳蒙茏。

太守乐邦人，纵观迨时丰。天边振箫瑟，缥渺大鳌宫。

游人竞行乐，十里画罗红。金绣不誇富，随珠巧玲珑。

眄睐斗舟剧，欢呼金鼓雄。踌躇水中巧，公子射雕弓。

神技穷怪变，舞衣事雍容。草树日欣欣，笑语咸嗈嗈。

念此骀荡节，众乐兹无穷。吾昔事冶游，浚都盛朋从。

迩来翻澹泊，白发成衰翁。欲进一樽酒，坐来还无悰。

追怀少年趣，那知化人功。慷慨芳树下，日斜万人空。

喧呼趣归驭，璧月生帘栊。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。